Papersnake/gushiwen huggingface dataset:
青县访同年亓暄岩
田同之（清代）

燕树齐云客梦牵，一朝邂逅茂林边。相将华发悲今日，珍重青衫忆往年。

官阁芳尊新雨后，中峰明月故人前。因君转忆同门友，廿载浮沉十二年。
早春怨 拟白石
张雨（元代）

盼得春来，春寒春困，陡顿无聊。半剔残＊，片时春梦，过了元宵。空山暮暮朝朝。到此际无魂可消。却倚东风，水如衣带，草似裙腰。
秋雨
刘敞（宋代）

采萧逼晚岁，飞雨度高云。暝色空窗见，秋声坠叶闻。

过萤低似灭，远岫望如分。蟋蟀悲虚织，轻丝竞欲棼。
桂隐纪咏·琼孚亭
张镃（宋代）

莫羡海棠色，听言著子时。
骊珠千万颗，撒向嫩桑枝。
自上元后闲作五首
张耒（宋代）

喧喧野县自笙歌，风卷高云天似波。
谁谓楼前明月好，月明多处客愁多。
过彭泽
刘植（宋代）

井邑已非旧，柴桑里尚存。
春风三亩宅，落日落家村。
隔树闻鸡犬，编氓半子孙。
颓然孤垅在，寒菊绕松根。
和都运判院韵辄记即事 其五
张孝祥（宋代）

绿蓑青笠舟一叶，黄麻紫诰言如纶。君扶日月行黄道，我向江湖作散人。
冬夜燕与庄弟专旭馆
郑同玄（明代）

谷口开新径，清阴觉早寒。腊梅初吐白，霜叶巳成丹。

紫气浮瑶席，青尊映玉盘。烛龙凭客兴，雏凤祝君欢。

况有阳春曲，还听玉佩珊。千钟浑不醉，五夜莫催残。
垂虹
俞桂（宋代）

松江一景是虹桥，欲约骚人钓巨鳌。
吴越封疆知几梦，只今人物壮三高。
雪天斫脍莎烟冷，秋月渔歌剑气豪。
收拾琉璃千万顷，尽为醽醁汲波涛。
题刘松年画团扇二首
宋高宗（宋代）

荷叶如钱三月时，幅巾藜杖一追随。
尔来胜事知多少，惟有风标公子知。
辞世偈
释慧开（宋代）

虚空不生，虚空不灭。
证得虚空，虚空不别。
驾幸飞山教场阅武侍宴
刘敞（宋代）

冬令三农毕，时巡万乘行。川源分壁垒，貔虎望麾旌。

王气云成殿，天光日绕营。风随鼓桴急，尘绝马蹄轻。

发石机投短，抨弦火激明。响振摧列缺，影堕落欃枪。

令下凝霜肃，恩加挟纩平。搴旗轻俯仰，夺槊妙纵横。

壮士前歌勇，儒生从观荣。炙行熢燧举，觞溢海涛倾。

清道遥传警，鸣鞭夕向城。欲知威略远，区外詟天声。
奉和圣製上巳日
晏殊（宋代）

青阳三巳日，佳气九城中。
洛饮传周俗，溱诗载郑风。
停轮浮桂醑，解袂泛兰丛。
选胜开慈宴，多欢组绶同。
和李世美见寄兼送推官宰彭泽
韦骧（宋代）

北风传晓角，宿雾锁寒城。秣马登途早，将雏振羽轻。

一经承祖训，百里儆官成。多谢龙门秀，贻诗壮去程。
秋江夜泊寄怀吴翁晋孙燕诒
邓云霄（明代）

秋林落叶不堪闻，野戍维舟静夜分。明月窥篷如笑客，寒潮摇梦远寻君。

兰心尚记灯前语，雁使难逢海上群。为问湖山终日待，更谁尊酒共论文。
生朝有感
吴芾（宋代）

每岁逢生日，予心喜复悲。
新年六十六，能得几多时。
送阎仲孚郎中南游山水
梅尧臣（宋代）

蜀山难于上青天，闻之李白为旧传。蜀客往返曾又然，奇峰又与三峡连。

巫阳神女暮为雨，飞入楚台王梦旃。相如杨雄不道此，宋玉景差其赋偏。

西州才子邯郸守，怀章往代尚踰年。家住岷峨多北宦，乘闲因借下江船。

未浮洞庭沅湘去，还探禹穴希马迁。春申楼观已不见，子胥怒涛犹满川。

钱塘太守同乡里，一见君来颜已喜。甘馔香脆与君游，诗贮箧囊携不起。

浣沙溪头西子家，自寻锦石菖蒲花。扫归成都与士誇，君平曾已悟星槎。
禅人并化主写真求赞
释正觉（宋代）

灵灵一物，名模海得。
长鲸居沧海之渊，老兔卧明月之窟。
已展海缩，拗直作曲。
只麽赢时会也无，海须喝彩兮盘中双六。
谒女贞何氏祠
邹浩（宋代）

正月一日雨不休，朝来四望阴云收。众阳扶导日轮出，辉光倏忽盈九州。

欣欣草木动新意，鸾凤鼓翅翔天游。高山托处将半载，真人风韵长凝眸。

精神澡雪亦已久，欢言夙驾南冈头。仙居楼阁拱形象，祥烟瑞霭檐间浮。

焚香再拜适我愿，想见王母同优游。蟠桃不老春更永，人间变化知几秋。

轮囷重盖拥车马，气势赫赫移山丘。万方有口莫敢议，勋劳自以为伊周。

门墙旦暮祝遐算，长守富贵无与俦。于今扫荡一何有，白杨影里令人愁。

丈夫祈向乃如此，孰为女子能清脩。功成直上紫霄去，遗踪犹向潇湘留。

我来不及叩真诀，真诀固在冥心求。五行八卦自流转，生天生地生物稠。

骑龙跨虎越宇宙，岂但洗涤无愆尤。他年谁作□仙传，□入高仙吾姓邹。
送吕武仲司户范纯之司法赴南宫试
袁说友（宋代）

欣然愿作送行诗，盛事江邦独见之。
酾酒且同明月醉，驱车未怕朔风吹。
相逢暂入红莲幕，稳去高攀丹桂枝。
莫负玉阶方寸地，为方民力要扶持。
除夕
黄庚（元代）

爆竹惊残腊，冬春此夕分。
且斟分岁酒，懒赋送穷文。
客思愁檐雨，乡心逐海云。
阳和在何处，明日问东君。
南歌子·懒拂鸳鸯枕
温庭筠（唐代）

懒拂鸳鸯枕，休缝翡翠裙，罗帐罢炉熏。近来心更切，为思君。
鹧鸪天（寿赵松庐）
刘辰翁（宋代）

占得春风五日先。至今住处是开元。写真若遇丹元子，只著当时宫锦船。

松戴雪，自苍然。八公花下少如前。看来天上多辛苦，且住人间五百年。
题画十三首 其一
钱宰（明代）

双松含古色，红树已先秋。百顷风潭净，高情独泛舟。
十七夜饮月下因怀昨年亦淹此地
王世贞（明代）

昨岁逢兹夕，徐方月下船。客途今又到，秋色去仍偏。

岸帻风霜里，开尊鸿雁前。不堪频远望，南北总潸然。
小疾
陆游（宋代）

小疾有根柢，忽之当日深。
养苗先去草，省事在清心。
蚁梦能看破，狐妖可坐擒。
一杯藜粥罢，听雨拥秋衾。
病愈小健戏作
陆游（宋代）

入市归村不跨驴，蝇头细字夜钞书。
身安自胜闲官职，不是虚名暗折除。
题石渚逋仙隐几看梅卷
朱浙（明代）

天地闭穷冬，湖山三尺雪。十日不开门，寒花近可折。

插置玉壶不，壶冰味增冽。隐几已忘言，对此自怡悦。

拈起便成诗，诗神转清绝。
好事近
朱敦儒（宋代）

渔父长身来，只共钓竿相识。随意转船回棹，似飞空无迹。

芦花开落任浮生，长醉是良策。昨夜一江风雨，都不曾听得。
嵩山十二首·天门泉
欧阳修（宋代）

烟霞天门深，灵泉吐岩侧。
云湿颢气寒，石老林腴碧。
长松暂休坐，一酌烦心涤。
占春亭即事三首
吴潜（宋代）

薄雾轻烟柳际浮，阶前细草绿初抽。
年年春事年年恨，一担担来是白头。
初见龟山塔
韩元吉（宋代）

烟里微茫第一山，眼明白塔俯沧湾。尘埃满面三千里，一笑相看似梦间。
遣兴十首 其一
员兴宗（宋代）

好在青山成独往，无端赤县拥清曹。会须披草对田叟，岂问无豪即易高。
再次前韵
朱翌（宋代）

日走瞿昙宅，殷勤问觉圆。荷珠翻雨碎，荇带逆风牵。

安步穿芒屩，长驱断蜡鞭。临深呼属玉，骑气道蜿蜒。

前辈几人到，高情五字篇。翩翩遗浊世，落落度长年。

断石崖蜂出，乔枝谷鸟迁。端为逃暑去，复作拂云眠。

心旷风林豁，书乾棐几鲜。丞方有公事，尉亦从群仙。

倚玉吾何幸，栖云志未偏。久知情澹泊，不梦翠连娟。

晚日斜吹绮，新诗欲斗妍。微行窥沼鹄，孤坐蜕枝蝉。

俯视千章木，如临尺五天。韵高巾垫角，饮痛盏垂莲。

小筑坚前约，兹游定昔缘。欲誇山耸髻，安得思流泉。

却恐樽无醁，群忧爨不烟。谁来助清兴，吹裂笛如椽。
石廊洞
刘弇（宋代）

君不见仙家三十六洞天，西南大半盘苍巅。此外元阳擅崭绝，大有石廊人喜传。

碧莲参差隅地涌，徙倚危梯飞螮蝀。阴阴洞户半空开，一缕联凹愁寄种。

万钧崔嵬挂礧石，吁可怪兮若飞动。天然湫面寻丈间，寒掬初悭媪神捧。

紫崖蒙茸瑶草秀，悬泉涓涓挹天酒。淑灵岂即乾坤私，窟宅宛是神仙旧。

飞鸟点影阳光回，游子履深惊殷雷。九夏三冬自回斡，雨旸寒燠争喧豗。

神物奄有似无谓，突兀古庙当岩隈。鼪鼯笑舞助怪变，落日愁绝松风哀。

瞰临一方殆天意，累露之疑此其是。仙乎仙乎胡不归，忍使秋燐泣阴鬼。
雪诗赓韩文辉韵
朱元璋（明代）

阴极阳生脽玉花，飘飘飒飒遍天涯。歌楼酒肆呼茶急，绣户重裀乐贵家。
东风解冻省试
徐夤（唐代）

暖气飘蘋末，冻痕销水中。扇冰初觉泮，吹海旋成空。

入律三春照，朝宗万里通。岸分天影阔，色照日光融。

波起轻摇绿，鳞游乍跃红。殷勤排弱羽，飞翥趁和风。
赠仪真密禅师
郑獬（宋代）

浑沦老学佛，到处说支郎。
断臂求诸法，浮杯遍十方。
自栽双柏树，独坐一绳床。
惟有林间客，时来扣竹房。
弄珠室
弘历（清代）

倚岩为厂室，趵泉淙其底。其下无鲛人，何为者累累。

静听潨云无，俯临鉴石髓。沧浪之水清，妙意寓物理。

昔者捐於渊，盖有会乎此。
王母致语口号
陈造（宋代）

曾燕瑶池到世间，祝尧今复驭青鸾。
众真已送骈蕃瑞，万国同瞻咫尺颜。
圣统有传尊北极，帝龄无尽等南山。
儿家几许蟠桃熟，准拟年年荐露盘。
道士步虚词十首 其十
庾信（南北朝）

麟洲一海阔，玄圃半天高。浮丘迎子晋，若士避卢敖。

经餐林虑李，旧食绥山桃。成丹须竹节，刻髓用芦刀。

无妨隐士去，即是贤人逃。
于郡楼送茂秦之京
李攀龙（明代）

把酒高楼眺暮春，孤城落照浊漳滨。自怜白发常为客，谁道青山不负人。

西署诗名干气象，中原宦迹任风尘。元龙未下当时傲，湖海看君意转亲。
赠鹤林
白玉蟾（宋代）

骨气秋江月，文章春苑花。
片心穷万法，半语辩千邪。
朝罢鸡司晓，醉酣蜂报衙。
未为三岛客，笑指五云家。
骑月游沧海，鞭霆步太霞。
鬼神私侧目，袖里一青蛇。
送冬官尚书黄公归山东省墓二首 其一
夏原吉（明代）

青岁登庸侍冕旒，白头归去觐松楸。袂分冀北冰初冻，车驻莱阳柳正柔。

壮志肯缘乡土滞，此心长抱国民忧。虞廷弦奏南风调，拟听鸣珂谒凤楼。
鹧鸪天（和陈提干）
辛弃疾（宋代）

翦烛西窗夜未阑。酒豪诗兴两联系。香喷瑞兽金三尺，人插云梳玉一弯。

倾笑语，捷飞泉。觥筹到手莫留连。明朝再作东阳约，肯把鸾胶续断弦。
红树水仙画幅并题
玉并（清代）

矗矗悬崖浅浅滩，碧藤红叶翳清寒。一双龙缟凌波袜，来往蓬瀛不蹑鸾。
杜仲高自鄂渚下仪真
戴复古（宋代）

鄂渚三千里，南楼看月回。
东园花政好，去岁客重来。
兄弟皆名士，文章动上台。
倾城倾国色，也用觅良媒。
秋夜雨中
崔致远（唐代）

秋风唯苦吟，举世少知音。
窗外三更雨，灯前万里心。
挟琴歌
魏收（南北朝）

春风宛转入曲房，兼送小苑百花香。白马金鞍去未返，红妆玉箸下成行。
寻简寂观瀑布
韦应物（唐代）

蹑石欹危过急涧，攀崖迢递弄悬泉。

犹将虎竹为身累，欲付归人绝世缘。
所思
苏泂（宋代）

香炉峰顶行人绝，曾借匡庐带雪看。
今日东州逢六月，恍然回首一清寒。
社前一夕未昏辄寝中夜乃得寐
陆游（宋代）

祠事当行惧不任，未昏强卧拥孤衾。
三更自笑元无睡，万事从来忌有心。
檐角河倾秋耿耿，床头虫语夜愔愔。
若耶溪上苹花老，倦枕何人听越吟？
钱塘观潮 其三 赠郭子皋旭
屈大均（明代）

怜才惟越女，女出琵琶洲。高义绿珠似，姑苏无与俦。

相逢若凫藻，比翼向珠丘。会有容成术，令君再黑头。
赋得机征君荆南精舍图
倪瓒（元代）

结庐溪水南，胜处足幽探。
夏果落山雨，春衣染夕岚。
石欹招鹤磴，门俯射蛟潭。
日日萦归梦，萧条雪满簪。
城夜
胡侍（明代）

露下庭皋秋夜清，星河冉冉动高城。
林乌自避厨烟宿，旅雁孤随海月鸣。
塞上风云还澒洞，客中钟鼓最分明。
金支翠节归何晚，璧水瑶山拥汉京。
和子野郊居见寄
仇远（元代）

知君标格眼前稀，暂别令人入梦思。
铗有可弹何必叹，书如肯借本非痴。
且看平子归田赋，更和渊明述酒诗。
我劝山中多种漆，收功莫恨十年迟。
舟行即事
杜荀鹤（唐代）

年少髭须雪欲侵，别家三日几般心。朝随贾客忧风色，

夜逐渔翁宿苇林。秋水鹭飞红蓼晚，暮山猿叫白云深。

重阳酒熟茱萸紫，却向江头倚棹吟。
送人东游
温庭筠（唐代）

荒戍落黄叶，浩然离故关。
高风汉阳渡，初日郢门山。
江上几人在，天涯孤棹还。
何当重相见，樽酒慰离颜。
交傍晚戴帅初除夕并寄弟观二首
陈著（宋代）

兄弟相依友在邻，又添一岁话情真。
梅花素入两年眼，椒酒难医百病身。
敝帚自珍从众笑，破皮非怪亦多嗔。
柴门一任风开闭，静看争春车马尘。
即席赋露中菊
朱湾（唐代）

众芳春竞发，寒菊露偏滋。
受气何曾异，开花独自迟。
晚成犹待赏，欲采未过时。
忍弃东篱下，看随秋草衰。
题冯林一侍讲邓尉山庐著书图
尹耕云（清代）

天地风尘几草庐，铜坑山下闭门居。时来将相都论命，老去英雄只著书。

吴会浮云苍狗后，具区秋水白鸥初。寻君便放烟波棹，七十二峰来钓鱼。
题传记其
范成大（宋代）

彩舟归去海山青，寂莫瑶台月自明。
啼雨落花春已尽，梦魂何必更多情。
山居诗
释延寿（宋代）

巨侵层峦本自平，只缘人世强分明。
五侯门外悲观意，长乐坡头去住情。
学道不如忘有念，修身争是了无生。
三祗功业犹难及，谁信尘劳直下明。
王文孺臞庵
程敦厚（宋代）

待月凝云关，垂竿钓雪滩。
虚窗摇冷翠，杰阁耸高寒。
笼养千龄鹤，炉烧九转丹。
不须论许一，心目自清安。
清
钱起（唐代）

候馆扫清昼，使车出明光。森森入郭树，一道引飞霜。

仰视骢花白，多惭绶色黄。鹪鹩无羽翼，愿假宪乌翔。
鹧鸪天
陈锐（清代）

尺碧晴丝系玉骢。画楼西畔记相逢。眉愁暗阁啼时雨，脸晕微生酒后虹。

临水怯，对花慵。奈何郎也奈何侬。郎行只在斜阳外，閒却阑干一角红。
长歌复短歌四章 其四
徐贲（元代）

短歌歇，长歌续，百年碌碌复碌碌。交者多，知者少，取次论心皆草草，志士栖迟眼中老。
四望台
满维端（宋代）

叠石层高暗绿苔，茂林深处独崔嵬。花阴竹影重重见，山色川光面面来。

通夜阑干随月倚，纳凉窗户趁风开。踌躇触目堪嗟赏，倍费登高赋咏才。
中流砥柱歌寿太宰闻公
高拱（明代）

君不见大河九曲来昆仑，苍茫万里浮乾坤。悬崖绝阪任倾没，惟有当冲一柱岿然存。

芙蓉直峭凌烟雾，不向他山资倚附。冥杳应知参井邻，嵯岈那许猿猱度。

天生神物障鸿涛，况有神人修作劳。孤标上作擎天柱，巨轴深撑断足鳌。

龙门碣石互吞吐，白练翻飞自今古。独压坤维震荡中，鲸掀鼍踊空号怒。

灵秘千年会降神，太宰浩气凌苍旻。浇之不浊撼不动，万仞之壁同嶙峋。

夙抱孤忠事天子，贤豪总入衡铨里。百辟咸瞻岱华峰，九重自识尚书履。

坐镇畏途还雅风，江河力挽使朝东。风波满眼一时定，柱石应推第一功。

忆昔题诗杏园处，即随鸾凤丹霄翥。岂期今日共金貂，却喜从来依玉树。

玉树金貂春复春，素交岁晚更相亲。各将水蘖酬初约，欲比琼瑶愧不伦。

生年七十古来少，龙马精神共矫矫。召公欲去周公留，整顿还期济时了。

保乂由来属老成，千秋万载翊承明。预将缣素图雄观，为证他年带砺盟。
闰正月二十五日送客寻春集裴氏园
宋祁（宋代）

寻春送客共留连，雨罢春郊物物妍。
黄抹柳梢初遍后，紫粘花物未开前。
朋襟自为交欢悴，醉斝谁能辨圣贤。
犹赖斜阳催跋马，不然离恨损丝絃。
李花
李复（宋代）

桃花争红色空深，李花浅白开自好。
立日含青意涩缩，今晨碎玉乱高杪。
暖风借助开更多，余阴郁芘花还少。
天晴不愁不烂漫，后花开时先已老。
送凌侍郎归乡
晏殊（宋代）

江南藩郡古宣城，碧落神仙拥使旌。津吏戒船东下稳，悬僚负使昼归荣。

江山谢守高吟地，风月朱公故里情。曾预汉庭三独坐，府中谁敢伴飞觥。
蝶恋花·几许伤春春复暮
贺铸（宋代）

几许伤春春复暮。杨柳清阴，偏碍游丝度。天际小山桃叶步。白碍花满湔裙处。
竟日微吟长短句。帘影灯昏，心寄胡琴语。数点雨声风约住。朦胧淡月云来去。
送夔门丁帅赴召 其二
崔与之（宋代）

议论方前席，功名早上坡。去帆瓜蔓水，遗爱竹枝歌。

同志晨星少，孤愁暮雨多。倚风穷望眼，碧色渺平莎。
卜日修外海赤泥岭祖墓值雨
陈献章（明代）

冬雨坟头蒿已生，年年披草祭清明。晚风吹落携锄艇，又听𨊵辀隔水声。
卜算子·残梦绕屏山
朱彝尊（清代）

残梦绕屏山，小篆消香雾。
镇日帘栊一片垂，燕语人无语。
庭草已含烟，门柳将飘絮。
听遍梨花昨夜风，今夜黄昏雨。
忽忽
陆游（宋代）

忽忽复悠悠，频惊岁月遒。
若无船贮酒，将奈斛量愁。
列炬燕宫夜，呼鹰汉庙秋。
凋年莫多感，梦境付沧洲。
祈晴车中望安乐宫故址
薛季宣（宋代）

罢休祈雨又祈晴，天道难知德好生。钟鼓铿锵西佛寺，草茅荒好古王城。

温舆即就凉舆便，阴气潜消煖气盈。栖凤未堪云尚密，可人日脚尚微明。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十七 鹰爪菜
徐瑞（宋代）

何人品小草，乃以鹰爪名。吾舌安用甘，且得吾眼明。
寿太师益公 其五
洪适（宋代）

圣皇日日侍庭闱，七十春秋自古稀。不是相公平国后，谁令六騩得南归。
挽承事黄公词
许及之（宋代）

胶庠衣钵是青毡，付与儿曹自勉旃。鼎级科名彰父教，著庭勋绩见家传。

千钟合使荣三釜，一品终当贵九泉。留却无穷风木恨，悲笳呜咽晚春天。
丙午普觉看梅
刘植（宋代）

寂寂西岩寺，何人访静来。
重寻旧游地，惟有道师梅。
树蠹应留雪，香清不受埃。
可堪玄鬓改，春已隔年催。
乐轩远日之祀岩尹方兄赋以七言用韵一首
林希逸（宋代）

事师如父理云然，到底难忘讲席前。身在必忧惟忌日，义存虽死似生年。

亲祠执奠疑容见，浅学孤恩枕膝传。长愧后生香一瓣，玉楼十二抵三千。
飞来峰
张履信（宋代）

飞来何处峰，木杪夜千尺。
愁猿唤不应，月色同一白。
题豫章先生像予尝作看云图诗二首 其二
周孚（宋代）

今朝开此图，英气尚髣髴。酌予中郎酒，酹此浪仙佛。

束发守孤学，触事多骂讥。九原不可作，吾老欲安归。
咏杨柳
张玉娘（宋代）

袅袅斜笼寒雨，年年萦乱愁肠。相对不堪憔悴，画眉羞斗纤长。
张军门歌
王柏心（清代）

登坛者谁先溃奔，战死独有张军门。军门奋迹起群盗，能以赤心酬主恩。

桂林侍御精鉴裁，川西老将能用才。朝为偏裨暮作帅，少年拔起当河魁。

张家黑帜威名壮，骁贼见之魂魄丧。单骑亲突万军中，火箭横飞接马上。

力复江淮数十城，全吴不睹烽燧惊。下令恤民专杀贼，壶浆夹道皆欢声。

去年建策修长围，壕堑三重断走飞。槛中穷兽日夜泣，翘足可展犁巢威。

苍鹰奋击不受绁，骏马脱衔疾电掣。阃外进退孰专决，坐恨庸才制雄杰。

奔星去秋犯斗牛，春雪寒飞三尺厚。坏云如山宵压营，军门裹创剑在手。

格斗未已俄丧躯，雄师十万骨亦枯。岂惟精锐饱豺吻，天柱长城今则无。

吁嗟乎！国家罗致文武士，奇才翻自绿林起。天生忠孝好男儿，不遣功成先战死。

白门悲风夜不止。怒激江涛喷海水。
题墨梅 其四
王柏（宋代）

穷冬天地闭，万物正彫残。玉立清梢表，天然独耐寒。
句
傅宣山（宋代）

耕钥晓雨有馀地，应接东风无暇时。
赠唐乐天星翁
何梦桂（宋代）

有客傲今世，去古见是人。
得姓遗唐谱，自号乐天民。
毋乃香山老，重来现后身。
问君何能解，满口谈天得。
术高价难酬，索诗抵千金。
我政坐诗穷，敢以穷累君。
君谓穷不忧，诗赋乐我贫。
不见石友死，锦帆不斂形。
不见邓侯饿，铜山化为尘。
命固爱於天，谁能跃陶钧。
外物不可必，吾已反吾真。
君看世上儿，疾走方纭纭。
渔父词一十八首·延寿
吕岩（唐代）

子午常餐日月精，玄关门户启还扃。
长如此，过平生，且把阴阳子细烹。
吊南宜守尉
刘敞（宋代）

百越谁生祸，南宜遂不师。干戈伤耋老，守尉死城陴。

荒泂招魂远，官军请救迟。弱妻携稚子，嗟尔欲何之。
赠王肃诗
谢氏（宋代）

本为箔上蚕，今作机上丝。得络逐胜去，颇忆纆绵时。
泊青县
李钧（宋代）

何处西山展画屏，遗踪还问峭帆亭。此邦果有出蓝誉，绕郭垂杨一色青。
钱秀才要社日呈汉宰诗书以予之钱以长句为谢饶秀才又用社日韵作诗见投因用韵并答二君
刘辰翁（宋代）

知津积雨坡云尔，故并涪翁快阁晴。投赠更欣佳士识，眵昏宁待好山明。

浩然放逐缘多病，东野穷愁坐不平。万岁千秋有何得，一杯断勿换浮名。
时宰生日诗六首 其五
周紫芝（宋代）

晏婴昔事齐，颇作君臣乐。魏绛欲安晋，赐乐乃备作。

区区二小国，功利亦云薄。舜德本好生，皋夔坐酬酢。

朱干舞堂陛，綵凤翔寥廓。大哉廊庙功，礼文灿交错。

登歌奏郊社，率土被和乐。仁声沦肌肤，有识自忻跃。

四海悉归仁，大信初不约。不拍洪崖肩，寿亦等山岳。
同朱山长游江郎
柴元彪（宋代）

屭赑开天风，三峰互参峙。
一如植躬圭，两峰拱而侍。
削玉石为笔，书空云作纸。
岚光动九天，翠色照千里。
上有碧玉莲，中有黄金鲤。
壁界一字天，松老千年乳。
鹰旋磨云根，虎跑流石髓。
禅师久入定，色相如不死。
灵石剖鸿荒，开山自晋始。
威显三直神，胖蚃百世祀。
动风俄扇扬，梵宇忽颓圮。
僧来自怀玉，被荆营故址。
笙鹤宴群仙，钟鱼饭德士。
佳客贲而思，空谷跫然喜。
一筇事幽讨，万象归俯视。
山茗澹以清，村醪薄而旨。
对弈覆危枰，投壶响飞矢。
盘桓苍翠间，酬酢笑谈里。
欹枕自逍遥，凭阑时徒倚。
泉琴浣我心，松筝清我耳。
庐山乐天翁，敬亭谪仙子。
今昔虽殊时，其乐亦如此。
留为他日观，岁月端可纪。
送范叔器次路公弼韵
韩驹（宋代）

晚涂淹泊向谁论，白发名卿肯见存。雒邑风流馀此老，故家文献有诸孙。

寺连狭径曾倾盖，船拥清溪尚一樽。小驻鄱阳未宜远，欲凭书尺问寒温。
晚晴
黎廷瑞（宋代）

欹枕听残雨，开门看东风。
春光无寻处，天地绿气中。
初旭散平野，快酒泻怒洪。
关关枝上禽，舒舒苇间虫。
东郊欢且谣，秉耒开岁功。
缅思陶唐化，坐致黎民雍。
斯时谅奚如，殆与新春同。
愚生后千载，不并稷契逢。
唯应杯中物，上与邃古通。
取酒且竟醉，山花舒早红。
太尉王公以九锡命大将军让公将还京邑祖饯赠
陆云（魏晋）

后命既灵。
王人反旆。
兴言出祖。
饮饯于迈。
旍旐泱泱。
轺轩蔼蔼。
和风弭尘。
清晖映盖。
郊庙歌辞。梁郊祀乐章。庆和
佚名（唐代）

烟燎升，礼容彻。诚感达，人神悦。

灵贶彰，圣情结。玉座寂，金炉歇。
谢易之自京回遗余文物七品各赋律诗一首谢之
张仲深（元代）

世祖龙飞奠两圻，岁时巡跸重依违。千官扈从趋黄屋，三子联依总白衣。

眼底关山生藻思，马头楮颖发光辉。诗成京国争传诵，太史遥瞻动少微。
高宗建炎初祀昊天上帝
佚名（隋代）

[太簇为徽一奏]礼崇官祀，备物芳诚。
昭格穹昊，明德惟声。
风马云车，肸乡居歆。
申锡地疆，麦我思成。
卧龙亭
程公许（宋代）

隆中抱膝吟，意岂慕闻达。
翻然起潜蛰，了不愆宿诺。
废兴渠有命，忠上理难夺。
出处士所重，羞死荀文若。
王屋山天坛
林鸿（明代）

名岳推王屋，孤标跨杳冥。
深窥砥柱黑，高并太行青。
分野连三晋，风云萃百灵。
鹤归松已偃，龙去水犹腥。
灶隐烧丹火，龛余炼髓经。
羽人金磬动，应此礼寒星。
忆昔行送李省掾友仁从李龙川平章定寇
刘诜（元代）

忆昔韩退之，运筹辨幕擒吴儿。蔡城夹道拜丞相，归来却作平淮碑。

忆昔于公异，槊头露布从东渭。文章功业相久长，一语精神照天地。

凶奸小大虽不同，宾主千载同高风。舳舻白钺航玉虹，劲气欲刬千崆峒。

丘夷穴踣九兕毙，溪湮壑倒群蚊穷。莠稂𧂭尽嘉谷在，锄恶树善心元工。

城门夜开灯火闹，童哇妇织村无哨。四郊桑麻与天平，弦诵家家施礼教。

悬知耆老歌盛德，鍖斧春风馀幼少。章江水满牙旗舞，勾陈横空搥大鼓。

杀牛击鲜劳归旅，千斛鹅黄浮瓮醑。相君黄扉君紫府，先生作诗如吉甫。
采薇洞
张嵲（宋代）

春晓山路永，行行歌采薇。
歌长非有意，惟以疗朝饥。
宗正上人
释祖钦（宋代）

金襕之外传何物，应道门闪倒刹竿。
亘古亘今全提句，好声前著眼好看。
衲僧衣钵只者是，汝今已得正宗旨。
寄集云单号传八，数英才是先屈指。
忽来告假归清江，窗前梅早春渐芳。
一枝横出苍烟外，泉声喷雪岩流香。
和定国湖上 其二
刘跂（宋代）

雨过松篁多样翠，风回蘋藻一般香。玉兰桃李非无意，兴味由来静处长。
周元亮奉赦南还龚孝升有诗赠别旋起青州道次韵和寄 其十
邹式金（清代）

龙剑风方壮，渔舟浪欲平。未能齐宠辱，端为得鳞惊。
县楼对山作
晁说之（宋代）

山色日夕改，我乐岂独今。
相羊非一意，开簟枕遥岑。
楞伽懒焚香，离骚幸可吟。
吏隐两已适，虎鼠都不任。
诗酒客亦恶，楼下那足寻。
可怜谢玄晖，惝恍论此心。
镇江别总领吴道夫侍郎时愚子琦来迎侍朝夕催
戴复古（宋代）

落魄江湖四十年，白头方办买山钱。
老妻悬望占乌鹊，愚子催归若杜鹃。
济世功名付豪杰，野人事业在林泉。
难禁别后相思意，或有封书寄雁边。
晦日宴高氏林亭同用华字
王勔（唐代）

上序披林馆，中京视物华。
竹窗低露叶，梅径起风花。
景落春台雾，池侵旧渚沙。
绮筵歌吹晚，暮雨泛香车。
和陶渊明二十首
陈造（宋代）

薄俗不难化，君子要得情。
善政良易孚，循良本无名。
一从吏海邑，我暇民乐生。
阱填虎自避，心冥鸥不惊。
且了饱饭课，不问报政成。
县斋清坐有怀 其一
李光（宋代）

门外无俗轨，相对惟独鹤。短翮虽未全，志已翔寥廓。

轩然避鸡虽，不受鹰隼搏。持以比佳士，洁白诚相若。

笔端生云烟，胸中贮丘壑。怜君青云姿，胡为滞莲幕。

英豪出草莱，阘茸履台阁。新诗时有寄，妙语洗烦灼。

种学求根源，意匠无斧凿。自惭非清流，讼牒困酬酢。

好古虽胆大，去恶愧力弱。君来破吾颜，商榷尽流略。

高轩挂琴剑，景物如宿约。遥山倚青冥，远水带城郭。

圆荷已浮花，晚笋亦脱箨。涓涓风露清，湛湛河汉落。

浊醪有妙理，与子随意酌。万事付傥来，何必问日脚。
金缕曲 其一 送余挺生大令筠之乐清任
洪炳文（清代）

两浙从公久。十馀年、衙参听政，槐厅邂逅。抚字催科分殿最，不愧吾民慈母。

偶绾此、铜章墨绶。一载章安初莅治，便商量、小试栽花手：去思颂，万民口。

两家同是忠宣后。念鲰生、同居皖籍，他乡聚首。敬梓恭桑偏谊笃，略分言情希有。

竟不料、来朝马走。他日龙湫来揽胜，待洪崖、再挹浮邱袖。

论文字，一樽酒。
饮酒二十首同苏翰林先生次韵追和陶渊明四
晁补之（宋代）

园林日夕好，花繁时鸟飞。
少年玩芳物，不饮成坐悲。
只今未白发，念昔已依依。
纷华战吾道，决胜当有归。
挫锐培其根，外槁中匪衰。
念方终日行，辎重安得违。
咏怀 其二
梁有誉（明代）

明月鉴重帏，凉风吹绮疏。佳人扬清讴，顾影伤离居。

昔别黄鸟扬，倏忽秋兰舒。繁华不再至，欢乐宁倩馀。

迢迢牵牛星，万古恒不渝。所思杳天末，日夕增烦吁。

秦女善扬筝，赵女亦吹竽。筝竽岂不哀，不如琴瑟娱。

织缣常苦迟，织素常苦劬。嗟哉织作勤，泪下沾罗襦。
银葫芦
陈造（宋代）

山水佳有余，我与之周旋。
江行已久矣，今复领其全。
漾舟银葫芦，雪在春渐妍。
素琼间苍玉，化工与雕镌。
屏围无空缺，护此百顷天。
图画别浓淡，粉墨生云烟。
人间有此境，定属水府仙。
先生嗜奇胜，久驻无由缘。
命名失雅驯，吾意终慊然。
玉鉴扁山石，取重须时贤。
可无泊舟所，作亭近江壖。
登临付楚客，当有云锦篇。
鹧鸪天（别意）
严仁（宋代）

行尽春山春事空。别愁离恨满江东。三更鼓润官楼雨，五夜灯残客舍风。

寒淡淡，晓胧胧。黄鸡催断丑时钟。紫骝嚼勒金衔响，卫破飞花一道红。
高兄示夫妇观月诗和韵
苏泂（宋代）

德耀梁鸿两不凡，闺中桂影醉同看。
却怜当夜鄜州月，空咏清辉玉臂寒。
次韵酬国子生赵秀才四绝句 其三
王庭圭（宋代）

羡君将入银蟾窟，容我归耕谷口村。遥想明年春殿下，胪传先出九重门。
次韵感旧
赵文（宋代）

人间岁月如江波，欢乐苦少哀情多。
千曲箜篌弹不尽，公无渡河公渡河。
和柳子玉喜雪次韵仍呈述古
苏轼（宋代）

诗翁爱酒常如渴，瓶尽欲沽囊已竭。灯青火冷不成眠，一夜撚须吟喜雪。

诗成就我觅欢处，我穷正与君彷佛。曷不走投陈孟公，有酒醉君仍饱德。

琼瑶欲尽天应惜，更遣清光续残月。安得佳人擢素手，笑捧玉碗两奇绝。

艳歌一曲回阳春，坐使高堂生暖热。
碾茶
刘跂（宋代）

玉川涕泣讼月蚀，蟾蜍无光玳瑁魄。委照墨海鹦鹆石，恐是云龙小苍璧。

我家得之天人家，天家金盘荐玉食。岂堪书生漱糠覈，床头什袭封未拆。

不辞屑玉遗君饮，要君锦绣生肝膈。意中佳句甚了了，口不能道空脉脉。

诸公椽笔好相过，莫道彭城讥水厄。
和颜长官百咏·渔父
朱继芳（宋代）

传呼扶柁晚风前，一阵惊鸿没远烟。
不是吾侬栖泊处，却回别港避官船。
梅花百咏 其二十七 静虚
李江（明代）

百年老眼共乾坤，着手推开万化门。一气鸿蒙浑未凿，两仪混辟互为根。

无声无臭虚中觉，不睹不闻静处存。遥想韦编三绝后，不知几度月黄昏。
送刘庆良还重庆
邓林（宋代）

八月秋风吹客槎，遥从锦水到京华。闲游上界神仙府，回访瀛州宰相家。

金缕歌残人已醉，重阳节近菊初花。明朝又向都门别，相望相思天一涯。
和陈水云湖庄韵
赵师秀（宋代）

粼粼水增波，叠叠云弄影。
昔夸春径妍，今爱秋塘静。
芳筵集宾彦，清宴除艳靓。
时当新雨馀，苍翠献林岭。
既忻冲抱舒，复快远目骋。
仰嘉钟鼎人，而乃眷箕颍。
深营察高趣，雅咏发沉景。
独使和者难，一夕愁欲瘿。
文宣王及其弟子赞
宋高宗（宋代）

刚毅近仁，志操莫渝。
性匪祝鮀，面岂子都。
有一于此，刚名可图。
云欲则柔，盖生之徒。
闰月九日登越王台次韵经略敷文所寄诗
林光朝（宋代）

闲陪小队出山椒，为有吴歌杂楚谣。
从道菊花如昨日，要看汤饼作三朝。
千重岭海供横槊，一带风烟听采樵。
凭杖折冲如此好，不应东去更乘轺。
登五老峰最高顶
潘耒（清代）

我浮鄱湖望五老，万仞秀出天中间。云气蒙笼乍开合，恍疑蓬阆难跻攀。

岂意今朝策藤杖，逍遥遍踏五峰上。寒空啸裂碧玻璃，大地山河收寸掌。

南康军城一叶浮，扬澜左蠡横天流。白沙赤岸错如绮，烟林点点天南州。

天公妒我尽远景，故遣飞云夺峰顶。如轮如席掠面来，万象斯须不留影。

乘云我欲之帝廷，稍为匡君呜不平。兹山何者让衡霍，不岳不镇谁使令？

一笑颠仙扶我住，世上空名了无据。餐霞吸露快即休，多口无遭帝阍怒。
酬叶翰林喜某除官东观
程俱（宋代）

冰谷难通杜曲天，浅闻那识绛人年。挥斤始免从轮扁，操牍宁堪佐史迁。

正恐商樊讥浪仕，可令齐鲁叹无传。笭箵挂壁空回首，林有孙枝竹长鞭。
次韵刘敷言新雁
陈棣（宋代）

倦飞聊复下江湖，此去衡阳万里余。
阵合鱼丽司马法，字排草圣右军书。
随阳度塞身良苦，避缴衔芦计已疏。
一抹参差无乱序，似闻衙鼓列群胥。
再和班字三首 其一
晁说之（宋代）

丈人在何许，箕外颍中间。明映波心月，清馀雨面山。

短衣非旧宁，陋巷是今颜。不解湟州去，平超十八班。
夜雨闻杜鹃
陈洪绶（明代）

带雨拖风望帝鸣，无情强作有情听。一生通是今宵梦，不见章台柳色青。
喜杨舍人入翰林
卢肇（唐代）

御笔亲批翰长衔，夜开金殿送瑶缄。

平明玉案临宣室，已见龙光出傅岩。
斋居柬诸同社时开社见招
卢龙云（明代）

秣陵几度见初阳，云物依然旧帝乡。客似周南留太史，官难汉署遇冯唐。

清宵兴味非寥廓，白雪才情有和倡。开社况闻多胜集，好怀应与日俱长。
立秋偶作
苏辙（宋代）

十年忧患本谁知，惭愧仙翁有旧期。
度岭还家天许我，斸山种粟我尤谁。
秋风欲践故人约，春气潜通病树滋。
心似死灰须似雪，眼看多事亦奚为。
狂风三日夜，花枝摧折殆尽，诗以唁之
张洵佳（清代）

罡风平地起无端，花事还同国事看。国事陵夷花事替，一般补救一般难。
夜宿商卿家
陈造（宋代）

萑蒲无警南塘静，歉岁村讴鼓罢挝。
更喜良宵共谭麈，几烦亲罢剪灯花。
酌无多酒仍馀味，懶不吟诗政自嘉。
蝶梦蘧蘧才一霎，邻鸡啼罢又啼鸦。
次韵孔平仲学士详定次口占
苏颂（宋代）

多士盈廷待指南，老枚何幸接徐严。
子亭覆实参高议，时引清风拂画檐。
奉和鲁望渔具十五咏·种鱼
皮日休（唐代）

移土湖岸边，一半和鱼子。池中得春雨，点点活如蚁。
一月便翠鳞，终年必赪尾。借问两绶人，谁知种鱼利。
酬朱监纪四辅
顾炎武（明代）

十载江南事已非，与君辛苦各生归。
愁看京口三军溃，痛说扬州十日围。
碧血未消今战垒，白头相见旧征衣。
东京朱祜年犹少，莫向尊前叹式微。
过弇山尚书废园 其一
韩崇（清代）

月沼有波曾照影，风亭无主倩谁扶。墙东瘦石如人立，阅尽兴衰一语无。
京口送卢孟明还扬州
皎然（唐代）

萧萧北风起，孤棹下江濆。暮客去来尽，春流南北分。

萋萋御亭草，渺渺芜城云。相送目千里，空山独望君。
春日薄游
沈彩（清代）

不须绣幕逐香车，小径春明玩物华。罨画溪添三尺水，催诗雨送一枝花。

离离青草终无尽，的的红颜信有涯。准拟明朝钻活火，太湖石上试新茶。
青乌
文同（宋代）

青乌客馆之东轩，前对长江隔层嶂。攲危一径入林外，竹栅茅檐俨相向。

爱其生事亦自足，牛羊纵横鸡犬放。安得与尔号比邻，为作野歌供吹唱。
寄同年宗兄桐江府判去言五首
方回（元代）

不识康庐真刺史，可怜德佑假平章。
木绵老鬼死遗臭，万古秋崖姓字香。
建炎己酉十二月五日避乱鸽湖山十绝句 其四
王庭圭（宋代）

山腰危殿倚青葱，知是云峰第几重。恐有书生来问道，为凭轻打饭前钟。
挽顾徵君
周密（宋代）

白发苍眉古典刑，著书未省出山扃。尝从康节传三易，颇效河汾续五经。

方喜朝颁遗逸诏，忽闻月犯少微星。大书谁草徂徕传，丰碣新添贞曜铭。
恒德斋为开府明良公作 其六
吴当（元代）

佩舄雍雍，退食自公。肃慎斋居，用省厥躬。
南乡子
刘辰翁（宋代）

感叹复赋

香雪碎团团。便合枝头带露餐。笑倒那人和玉屑，金丹。不在仙人掌上盘。

千树碧阑干。山崦朱门梦里残。花下主人都在此，谁看。天上人间一样寒。
亦好园菊花盛开为赋二绝
喻良能（宋代）

风厉霜严了不知，晚来幽独更多姿。
纶巾细漉柴桑酒，坐对疏篱却始宜。
和黄彦华帅机六言十首
刘克庄（宋代）

吾尝评论齐物，未知彭殇孰贤。
蒙庄略晓些子，分别小年大年。
重泊杨港
董嗣杲（宋代）

交石夹头栖落鸿，卸桅强饭伤飘蓬。
隔洲渔屋披乱草，入港客舟维古枫。
际晚望断风帘矗，才晴洗得雪林空。
旧侨野寺重寻懒，回眺炊烟摇苇丛。
游慧林寺以三峡
陈与义（宋代）

我如东郊马，攲侧甘瘦病。今晨举足轻，起行得幽胜。

抚窗唤懒融，槁面初出定。眼中无长物，坐久炉烟正。

门前几乌帽，来往送朝暝。岂知帽影边，有地白日静。

宝阁阴肃肃，童子色不令。年来惜违人，一笑取归径。

愿言捐何肉，终岁奉清净。檐铎岂印吾，出门有馀听。
颂石头和尚草庵歌
释印肃（宋代）

遇祖师，不契玄机道逾疏。
灵知不是目前法，目前无法可名模。
送袁校书赴湖州别驾
崔与之（宋代）

奎壁光芒久聚东，奏篇入献大明宫。
胸中抱负经纶业，笔下铺张造化功。
四海高名如日揭，一襟和气与春融。
谁知正大传家学，惟有擎拳体国忠。
华践峻登群玉表，清修屹立急流中。
校雠正对青藜月，关陕俄分画戟风。
自喜合簪方衮衮，不堪分袂大忽忽。
送君怅望云帆别，顾我凋残雪鬓蓬。
戢羽孤棲怜鹤病，脱身高举羡冥鸿。
星躔已应魁三象，天路须知尺五通。
箬水腊前新蚁绿，橘洲霜后巨螯红。
清谈岸帻聊游戏，献纳归班万口同。
寄题中兴颂下
卫樵（宋代）

鼎沸渔阳塞马鸣，中兴鸿业幸天成。且为当世邦家计，宁问他时父子情。

李郭功名无可憾，元颜文字有何评。若能铭刻燕然石，方许雌黄此颂声。
有客自美洲归，作仗剑东归图，为题卷端 其三
丘逢甲（清代）

古来剑侠王海外，虬髯之客何英雄！此世界真新世界，剧怜归计太匆匆。
过宝应县新开湖十首
杨万里（宋代）

五湖佳处是荒寒，却为无山水更宽。
皈去江南无此景，未须吃饭且来看。
十九秋 其二 秋原
成鹫（清代）

落叶不到地，远风时在林。有人骑瘦马，终日拍鞍吟。

草色惊心老，霜痕刺眼深。如何行路客，容易说登临。
浣溪沙（和王通一韵简虞祖予）
王质（宋代）

何药能医肠九回。榴莲不似蜀当归。却簪征帽解戎衣。

泪下猿当巴峡里，眼荒鸥碛楚江涯。梦魂只傍故人飞。
句
开禧牧童（宋代）

玉津园内行天讨，怨血空啼杜宇红。
寄孙修撰顷法同舍讶予多忘有见过之意
洪皓（宋代）

不挹风猷二十年，天涯沦落看腾骞。
若无大故休遐弃，唁我何方早著鞭。
至和杂书五首·八月十二日
蔡襄（宋代）

高楼中天月色净，玉山禾熟秋云映。
草边水际见流萤，流萤独自寻香径。
稜层雁塔挂千灯，密意虽通语还并。
城上惊乌飞复啼，落泊无依终不定。
欲下长桥夜漏深，灯台飘灺青梧阴。
仙人若也乘鸾去，彩雾千重何处寻。
过吴江有感
吴伟业（清代）

落日松陵道，堤长欲抱城。
塔盘湖势动，桥引月痕生。
市静人逃赋，江宽客避兵。
廿年交旧散，把酒叹浮名。
得常州感慈邦长老书求诗兼寄邻老
李之仪（宋代）

清晨得君书，远意来吴中。开缄一见面，顿觉百虑空。

书词若萧屑，怪我情不通。我岂逐物者，君亦如冥鸿。

便当永相忘，何计騧与骢。闻君奋钤槌，喝下分华戎。

晚鱼会千指，一一麻中蓬。朝参月破牖，暮请灯在笼。

坐令万折异，沛然俱向东。缘契乃如此，想见圭璧丛。

胡为特垂手，千里寻庞公。庞公无伎俩，只这是家风。

复如多闻师，亦在兜率宫。人间最胜处，何必颜如童。

会当谢朝谒，烂漫游无穷。
如此江山 泛曲阿后湖
虞荐发（宋代）

依依杨柳，青丝缕、掩映绿波南浦。燕掠横斜，鳞游荡漾，恰是湔裙时序。

清泠如许。恍镜影空磨，簟痕密聚。欲问伊人，且自溯洄前渚。

并倚木兰无语。到来还、远树遥山，凝眸同睹。雁齿参差，汊流逦迤，多少鸥群鸳侣。

最饶闲趣。且酒斟绿蚁，玉杯时举。欸乃一声，移入柳阴深处。
重过金陵
李沂（清代）

秋风又到秣陵关，独客穷途尚未还。
武定桥头明月上，朦胧遥望紫金山。
寄外读书处
龙辅（宋代）

主人之室隔清洲，日日华笺空自酬。
书似岘碑看即泪，人非萱草遇还愁。
秋日答汤外史
区越（明代）

松关不锁动经旬，雨后松阴爽气新。潇散最堪岩壑辈，风流难借市朝人。

贫于酒舍忧偿债，老入花丛喜见春。三十六回无事日，不知良会苦多晨。
齐天乐（和楚客赋芦）
方岳（宋代）

孤蓬夜傍低丛宿，萧萧雨声悲切。一岸霜痕，半江烟色，愁到沙头枯叶。澹云没灭。黯西风吹老，满汀新雪。天岂无情，离骚点点送归客。

归去来兮怎得，尽鹭翘鸥倚，乍寒时节。秋晚山川，夕阳浦溆，赢得别肠千结。涛翻浪叠。那得似西来，一筇横绝。搔首江南，雁衔千里月。
杂诗十首 其三
李涛（唐代）

明主不弃士，我自志山林。爵服岂无华，才疏力难任。

鸟向深山栖，鱼由深渊沉。吾亦爱吾庐，高歌复微吟。
谒岳鄂王墓
周诗（明代）

将军埋骨处，过客式英风。
北伐生前烈，南枝死后忠。
山河戎马异，涕泪古今同。
凄断封丘草，苍苍落照中。
紫泉行宫杂咏 其一 敞轩
弘历（清代）

春和近全揽，野绿远偏延。宋祖开门意，洞明我与然。
晚晴三首
吴芾（宋代）

时巡中外已欢呼，那值天晴喜浴凫。
路上捷音良可忧，王师所至若摧枯。
和乐天送鹤上裴相公别鹤之作
刘禹锡（唐代）

昨日看成送鹤诗，高笼提出白云司。朱门乍入应迷路，

玉树容栖莫拣枝。双舞庭中花落处，数声池上月明时。

三山碧海不归去，且向人间呈羽仪。
玉溪谣
赵汝回（宋代）

雍滩束水水箭急，逆水上滩滩壁立。折篙断缆船不前，乘船人惧梢人泣。

柳风摇春花雨晴，飞帆忽过如飞星。仙人坐机织锦鲸，邀我为赋银河清。

茫茫天路高无陛，予止坎兮曷为至。闲将身事问仙人，仙人笑指滩船是。

长风引船水没滩，天地变化须臾间。不生凌清溯紫骨，何用费火烧还丹。

五百童男东入海，水弱山遥无药采。千层万级通天台，方士致神神不来。

君不见桃花满山不知处，刘阮径入天台去。
览镜
侯休祥（唐代）

忽览今朝镜，殊非昔是容。自看犹□识，何况故人逢？
全州尹氏观
邹野夫（清代）

不嫁当年自薄情，一朝跨鹤上青冥。
人间有女能如此，羞杀天边织女星。
燕来
周京（清代）

烟雨疏疏覆绿苔，海棠时节燕重来。不辞故国三千里，还认雕重十二回。

荒草谁家深院落，繁花何处好池台。却怜旧馆曾相识，为把湘帘手自开。
除夕同明度上人逸老庵守岁
罗万杰（明代）

残年抱病隐园中，潦倒几忘岁月穷。窗对木兰花正白，炉添榾柮火初红。

天寒乍觉香消雾，夜静频惊磬逐风。门户跏趺少俗语，辛盘聊与寺僧同。
送笋与屏山
刘仲行（宋代）

箨龙戢戢破苔斑，风味从来奈岁寒。
知有高人清爱白，定应烧煮荐珠盘。
用韵答邃庵
李东阳（明代）

岳麓峰前湘水阴，思归无计豁烦襟。
亦知吴越非吾土，未必功名是我心。
地上青山随处有，镜中华发逐年深。
故人只在邻州住，空谷他时听足音。
太真图
陈昌时（宋代）

绣帕香鞯玉履麟，侍儿扶上不胜春。如何揽辔宫阶日，却把中原踏作尘。
碧云峰
陈岩（宋代）

瘦藤引我上崚嶒，苍壁如梯石作层。
袖得碧云无用处，却将分赠住山僧。
寿春进祝圣七首。守在四夷
贯休（唐代）

天将兴大蜀，有道遂君临。四塞同诸子，三边共一心。

闍婆香似雪，回鹘马如林。曾读前皇传，巍巍冠古今。
元默书来作溪翁亭成且索诗因寄四章 其二
韩淲（宋代）

潜山之水兮声潺潺，溪翁何在兮声可观。昔之隐于此地兮应甚安，后世之人兮因名亭以考槃。
大慈交师演古轩
文同（宋代）

万法一轩中，周回百座容。
曲燃薝卜久，横揭贝多重。
信士供晨钵，门人集午钟。
何时听雄辨，几柄换庭松。
题裴晋公画像二绝 其二
周紫芝（宋代）

瘦着轻裘似不胜，书生事业复谁能。莫嗔小鸭可禽兔，真有禅师解放鹰。
北园梨花
文同（宋代）

寒食北园春已深，梨花满枝雪围遍。
清香每向风外得，秀艳应难月中见。
苦嫌桃李共妖冶，多谢松篁相葱蒨。
黄鹂紫燕莫过从，时有一声拖白练。
和杨陶云感怀时左迁新建少府
邵长蘅（清代）

汝从移疾卧烟萝，几载麻衣废《蓼莪》。海内君亲馀痛哭，天南魑魅答悲歌。

潮吞章贡江声急，翠削匡庐郡阁多。想见元婴遗迹在，珠帘画栋近如何？
洗然弟竹亭
孟浩然（唐代）

吾与二三子，平生结交深。
俱怀鸿鹄志，昔有鶺鴒心。
逸气假毫翰，清风在竹林。
达是酒中趣，琴上偶然音。
夏日六首
徐瑞（宋代）

屋上小山丛桂，门前绿水芙蕖。问事唯唯否否，逢人睢睢盱盱。
哭晦鸟
梅尧臣（宋代）

日月转入地，星辰蔽重云。
夜色晦若漆，怪禽巢未焚。
其音哭且晦，哀乐讵能分。
方哭且晦时，曾莫有以群。
哭为何所悲，晦为何所闻。
了不预人事，吉凶谁复云。
送何希深舍人赴召
王十朋（宋代）

十年持节国西门，万里东归德愈尊。平叔渊源易论语，子云游戏字方言。

坐令国体还元气，重见文星照掖垣。廊庙诸公倘相问，为言真欲老田园。
次李肩吾送安恕父回长沙韵
魏了翁（宋代）

寒云苍惨跕鸢嘶，野水冥蒙鹜飞。
茆被纸窗长失晓，愧曾日日侍宸闱。
过友人山庄
姚合（唐代）

蕙带缠腰复野蔬，一庄水竹数房书。

举头忽见南山雪，便说休官相近居。
出雁门关屈赵二生相送至此有赋 其二
顾炎武（明代）

赵国佳公子，翩翩又一时。满壶桑落酒，临别重相思。

路绝花骢汗，情深越鸟枝。贤兄烦锁钥，边塞寄安危。
郯城任侍御东庄八景 其五 南亩耕云
林光（明代）

人间时节傍清明，晓枕惊回布谷声。百亩会看烟雨足，一犁穿破垄云平。

芸苗毙带逡巡酒，尝稻匙翻骨董羹。多少田家欢乐事，莫愁翁主厌躬耕。
道中赠同行许仲贻
金大车（明代）

扃舟归旧隐，客路几登楼。
以我十年长，同君千里游。
愁颜对明烛，永夜听奔流。
勿剪凌空翼，君知黄鹄否？
梦江南 晚妆
吴琪（清代）

垂云暮，柳外玉波明。纨扇初停看燕语，犀梳缓掠听蝉鸣。

纤手摘花铃。
云州饮席
施肩吾（唐代）

酒肠虽满少欢情，身在云州望帝城。

巡次合当谁改令，先须为我打还京。
预日诣斋宫叠去岁韵 其二
弘历（清代）

倏忽三春沐泽过，迩稀预虑事如何。省躬未敢萌矜弛，静俟天庥锡益多。
癸亥自夏徂秋偶有所得汇而录之既无次序亦不标题 其二
濮文暹（清代）

老蝉断续吟，夕阳乱明灭。雨气集空林，揽之有余热。

悠悠一寸集，事事郁相结。复此多炎凉，何处生分别。

腥风吹断虹，云腰又中截。
琵琶亭下问舟
刘植（宋代）

西亭问津处，白傅此曾游。
无复锦弦曲，空停估客舟。
抛江春浪静，传柝夜烽收。
最爱庐峰峭，相随过别州。
约鲁山兄
方岳（宋代）

莫说寻芳已后时，春蔬解甲茗搴旗。
松风石铫晴云盌，不是吾曹未必奇。
钓台
韩元吉（宋代）

璜溪亦有钓鱼人，一笑鹰杨扫战尘。
不会先生辞汉祖，投竿深坐此江滨。
杏溪十首。架水藤
姚合（唐代）

濛濛紫花藤，下复清溪水。若遣随波流，不如风飘起。

风飘或近堤，随波千万里。
题盛彦光少府丘壑轩
曾几（宋代）

何许觅丘壑，不专在山林。胸次傥萧散，市朝有幽寻。

只今谢幼舆，超然抱遐心。俯仰得佳趣，何尝日登临。

我虽非夔旷，粗亦能赏音。不用一再鼓，山高水深深。
六月晦日
杨万里（宋代）

今年六月热全无，不是云阴即两余。
松叶落阶休扫动，黄金线织滑氍毹。
安丰粹李华被旨监军入闽讨贼华身督诸将先破
戴复古（宋代）

英雄疏略书生腐，守调如公天下无。
眼底纷纷付谈笑，胸中事事有规模。
从他要路争驰毂，独坐偏州再剖符。
平寇功成在谁手，乱山深处问樵夫。
寓崇福观雨夜怀茶坡
阎修龄（唐代）

疾风三日吼，一雨逐连江。
古庙松根老，清钟夜半撞。
鼠窥寒灶瓮，虫响旅人窗。
赖有君诗好，愁心且暂降。
金陵怀古
宋讷（明代）

六代兴亡不用哀，登临胜有凤凰台。江山形势寒潮去，人物升沉夕照来。

白鹭洲边沙雁叫，乌衣巷口野花开。翠微亭外秦淮柳，为问青青几度栽。
早秋陪韩明府泛阮元公溪
皎然（唐代）

雨信清残暑，萧条古县西。早凉生浦溆，秋意满高低。

前事虽堆案，闲情得溯溪。何言战未胜，空寂用还齐。
赣州道上见上坟者
黄载（宋代）

翠树青烟笑语稠，家家领客醉松楸。
老翁哭子气欲绝，行到前村更转头。
九里松六言
杨冠卿（宋代）

风声不断天籁，钟韵初知日曛。
人语惊飞幽鸟，马蹄踏破轻云。
椰子酒榼
张孝祥（宋代）

矮胡生南方，托家碧山崖。采择供贡篚，扶持上天街。

愧此愿悫姿，欲售久未谐。道傍曲先生，风味故自佳。

逢渠即倾盖，输写能开怀。刮削出光彩，规绳去攲𠇗。

金玉岂足贵，胶漆真吾侪。客来有嘉招，二士往必偕。

婆娑止坐隅，供馈烦金钗。矮胡虽木强，醇德真无涯。

虚心实其腹，居然外形骸。微物幸见用，弃置理则乖。

毛颖有封国，陶匏荐钦柴。大药起世痾，炮燔及根荄。

愿子自洗濯，勿受尘埃埋。暇日肯相从，醉经坐高斋。
怀吼万须识
释函是（明代）

匡庐深谷驻寒烟，谁共开池种白莲。借饭有人从楚泽，寄囊无白到秋天。

独行市井见新月，徙倚茅堂听夜泉。所叹道孤年运迈，梦魂犹系穆陵边。
赋张以道寒绿
邓深（宋代）

领略一轩寒绿，扫除万种春红。
饱取披烟沐雨，全胜抹月批风。
燕中归为闲孟画烟林小景有感而作
李流芳（明代）

我行江北路，转爱江南趣。虽有远近山，而无高低树。

山枯石欲远，泉涸涧亦痼。平生山水欢，所遇顿非故。

朅来扬子边，望见江南雾。雾中何突兀，金焦与北固。

春山一何青，春江一何素。得非笔变化，毋乃墨吞吐。

恍如逢故人，此意不能喻。吾家疁城东，小筑溪头住。

春流正环门，夏木将莽互。尝耽诗中色，兼识画中句。

游好在所生，毋为勤远慕。
减字木兰花（寄五羊钟子洪）
戴复古（宋代）

天台狂客。醉里不知秋鬓白。应接风光。忆在江亭醉几场。

吴姬接酒。唱得廉颇能饭否。西雨东晴。人道无情又有情。
哀郢二首
陆游（宋代）

远接商周祚最长，北盟齐晋势争强。
章华歌舞终萧瑟，云梦风烟旧莽苍。
草合故宫惟雁起，盗穿荒冢有狐藏。
离骚未尽灵均恨，志士千秋泪满裳。

荆州十月早梅春，徂岁真同下阪轮。
天地何心穷壮士，江湖从古著羁臣。
淋漓痛饮长亭暮，慷慨悲歌白发新。
欲吊章华无处问，废城霜露湿荆榛。
无锡
文天祥（宋代）

金山冉冉波涛雨，锡水泯泯草木春。
二十年前曾去路，三千里外作行人。
英雄未死心为碎，父老相逢鼻欲辛。
夜读程婴存赵事，一回惆怅一沾巾。
晚步
杨万里（宋代）

晚暑无凉可得寻，小风一点尉人心。
斜阳碎入高榕叶，翻作青瑶覆作金。
园中杂书
陆游（宋代）

笋生密密复疏疏，来看偏宜晓雨余。
乞与人间作图画，幅巾短褐小篮舆。
次韵李公择以惠泉答章子厚新茶二首
苏辙（宋代）

无锡铜瓶手自持，新芽顾渚近相思。
故人赠答无千里，好事安排巧一时。
蟹眼煎成声未老，兔毛倾看色尤宜。
枪旗携到齐西境，更试城南金线奇。
〈金线泉，在齐州城南。
〉新诗态度霭春云，肯把篇章妄与人。
性似好茶常自养，交如泉水久弥亲。
睡浓正想罗声发，食饱尤便粥面匀。
底处翰林长外补，明年谁送霅溪春。
赠思溪觉悟寺净因师
李洪（宋代）

思溪渺渺泛兰舟，檥棹临津得自留。
莲社不知三伏热，竹林独占一庭秋。
蒲葵喜接高人语，茗盌能消旅客愁。
所恨尘缘驱逐去，漫留名姓记曾游。
无题
陈大用（宋代）

闲拈红叶欲题诗，待得诗成又赖题。
心事不随流水去，月明人在赤桥西。
苦热和袁应祥用韦苏州乔木生夏凉流云吐华月
郭印（宋代）

旱魃难除遣，南箕未可招。
安能飏双舄，飞去学王乔。
说谜三绝
吴儆（宋代）

满身珠翠间花钿，舞到梁州最可怜。
一捻宫腰如束素，清风明月画堂前。
华夷图
释元肇（宋代）

禹迹茫茫宇宙宽，等閒移向壁间安。从头指点须开展，莫只东南角上看。
赠滕君必绍
方回（元代）

之子有名父，何蕃合比望。
虞庠惊脱颍，孔壁妙忘筌。
高第攽枫扆，长身掩薤阡。
师亡乡党惜，人往岁时迁。
达宦谁无死，遗文尔独传。
客邮曾旅进，邑子例垂怜。
哀语推真由来，絺词激懦篇。
善人宜有后，一见欲潸然。
定风波·问柳轩小饮
曾廉（清代）

朱雀桥边野草花。秦淮浊水不关沙。问柳轩前寻美酒。

翘首。窗棂四面尽红纱。

本是六朝金粉地。何意。垂鞭不见五云车。洞口桃花含笑处。

无语。绿杨过去两三家。
和楼倅宗簿 其二
刘宰（宋代）

余幼好此奇服兮，岁荏苒而华颠。闻若人之好修兮，搴众芳而独专。

结微情以陈词兮，鳞鸿杳以无传。惟圣哲之茂行兮，在举能而任贤。

横江湖以扬舲兮，宁维楫之可捐。烂晨光兮破群幽，清风发兮凉气飕飕。

琼佩兮锵锵，玉鸾鸣兮啾啾。时不可兮骤得，君胡为乎此留。
彭门书事寄少游 其二
释道潜（宋代）

戏马台边驻马蹄，回廊曲院总攀跻。秦郎前日曾来否，试拂凝尘觅旧题。
九华山谣
王季文（唐代）

九华峥嵘占南陆，莲花擢本山半腹。翠屏横截万里天，

瀑水落深千丈玉。云梯石磴入杳冥，俯看四极如中庭。

丹崖压下庐霍势，白日隐出牛斗星。杉松一岁抽数尺，

琼草夤缘秀层壁。南风拂晓烟雾开，满山葱蒨铺鲜碧。

雷霆往往从地发，龙卧豹藏安可别。峻极遥看戛昊苍，

挺生岂得无才杰。神仙惮险莫敢登，驭风驾鹤循丘陵。

阳乌不见峰顶树，大火尚结岩中冰。灵光爽气曛复旭，

晴天倒影西江渌。具区彭蠡夹两旁，正可别作一岳当少阳。
理安寺
查冬荣（清代）

到门不知寺，溪涧环东西。云深林密处，百鸟啾啾啼。

惜无济胜具，绝顶难樊跻。振策松岭阁，涛声入夜凄。
喜子邲登第
葛立方（宋代）

吾家五世十三人，况撷舟枝撼月轮。
庆历贤科开后裔，隆兴儒业继前尘。
泥金帖报家庭喜，烧尾筵张帝里春。
从此传蔗应未艾，桂香应已袭天伦。
偈颂四十一首
释普宁（宋代）

吾本来兹土，传法救迷情。
一花五五叶，结果自然成。
和张方回西湖二首
郭印（宋代）

丛篁深翳景，草木未知春。
晴漏林间日，寒生水上苹。
萦纡通邃径，寂历远嚣尘。
更渡长桥去，无边物色新。
妙喜寺逵公院赋得夜磬送吕评事
皎然（唐代）

一磬寒山至，凝心转清越。细和虚籁尽，疏绕悬泉发。

在夜吟更虚，停空韵难绝。幽僧悟深定，归客忘远别。

寂历无性中，真声何起灭。
平斋八秩里言博笑 其二
陈宝琛（清代）

匏庐诗卷巴园画，三寿惟君尚岿然。每念赛灯京邸夜，能忘刻烛郡斋年？

同声例作霜钟应，雅戏疑犹博弈贤。客里土风长主社，天留南北两顽仙。
秋晚
窦氏（清代）

西风吹木叶，万户动寒砧。静院凭栏久，愁心无限深。
生日病腹疾书事
方回（元代）

今年六十二，弃官八年矣。
生世业已休，来日凜无几。
孰谓尝作郡，旦暮窘薪米。
少时颇豪宕，晚乃穷如此。
此事非所忧，所忧学业圮。
孤卧仅一榻，疾读动千纸。
积迷如望洋，顿悟不违咫。
深井朱夏寒，自汲洗手水。
心更洁于手，时以理趣洗。
平生大缪误，岂不习经史。
搜览浪该博，著述堕浮靡。
诗虽稍得名，往往语多绮。
夙愆奚庸追，旧嗜差可止。
回车遵大路，千圣同一轨。
兹晨记吾降，益复感发齿。
忽虚苦下泄，乍实结中痞。
道在果何惧，朝闻夕可死。
朋友挟壶酒，卒爵强告旨。
敦笃谢亲姻，辑睦赖邻里。
人情不容拒，羔雁间豆篚。
酢宾有故常，勿药姑少俟。
清庖作汤饼，沾丐儿女子。
菲馔彻馂余，稍亦及仆使。
老夫且伏枕，万事莫挂耳。
处约犹处乐，可不省诸己。
俗竞徒朵颐，退修宁贲趾。
幼者日以长，衰迈斯可揣。
要令百祀后，知有老居士。
白鹘行
弘历（清代）

鹘之与隼如枳橘，鸷鸟之中俊莫匹。是皆其色杂苍黝，如雪白者万无一。

矫然致此白将军，悚立一朵梨花云。玉架金绦不放去，尔行其义我行仁。

严若郅都飞李广，问鹘何来来海上。兰台令史颂白雉，讵奋奇功酬豢养。

鹘乎鹘乎，秋其德而辛其色。殊毛出众非改常，致用求真正相得。
览孝经衍义有感而作
玄烨（清代）

孝友乾坤蕴，彝伦宇宙开。无违遵制礼，色养勉循陔。

风木追前遵，春秋思表哀。欢心从博爱，锡类育英才。

恶慢须防过，骄危诫取灾。教原由匪懈，德本足兼该。

不敬有何别，存诚自可推。始终劝兴行，经义日昭回。
松竹间
释文珦（宋代）

瘦竹老松间，閒房仅容膝。
栖迟非一朝，谢遣用三术。
泉落双涧清，云消从山出。
谁能强予迁，爱此成痼疾。
希夷睡像次体斋韵
李东阳（明代）

万古乾坤一草庐，春风长在黑甜馀。自从驴背翻然堕，纵有蒲轮不上车。
闻寓舍之侧花盛开口占绝句 其二
吴颐（宋代）

君嫌无伴懒看花，我向花时更忆家。欲趁芙蓉同一醉，秋江好为送归槎。
古松
刘子翚（宋代）

手植知何代，枞枞万盖齐。
韵清琴易写，干直鸟难栖。
惨淡连云坞，鬅鬙荫石溪。
刳明虽小用，曾照路人迷。
崔明府宅夜观妓
孟浩然（唐代）

白日既云暮，朱颜亦已酡。画堂初点烛，金幌半垂罗。

长袖平阳曲，新声子夜歌。从来惯留客，兹夕为谁多。
题谭秀才所居
洪皓（宋代）

眼见云林百虑消，人间静处即云霄。时时醉卧听流水，低拂垂杨欠小桥。
芦花被
贯云石（元代）

仆过梁山泊，有渔翁织芦花为被，仆尚其清，欲易之以绸者。翁曰：君尚吾清，愿以诗输之。遂赋，果却绸。

采得芦花不涴尘，翠蓑聊复藉为茵。
西风刮梦秋无际，夜月生香雪满身。
毛骨已随天地老，声名不让古今贫。
青绫莫为鸳鸯妒，欸乃声中别有春。
新酒初熟约徐宽共尝候久不至
郑文康（明代）

群鸦飞尽月黄昏，不见人来共酒樽。坐久隔墙闻犬吠，桂花香里又开门。
邢州郡斋同于鳞分赋十二体得遗字
王世贞（明代）

毋论踯躅三辅，且共沈冥一卮。为郎我甘牛后，纵饮汝亦鸱夷。

为邻万里长在，片言千秋所遗。抗手诘朝为别，太行白云纷驰。
送真长书记知舞阳
黄庶（宋代）

尘土淹沉客，诗书梦寐身。
又辞千里幕，去布一同春。
路想多归户，庭应绝涝民。
青衫莫嗟叹，知已在陶钧。
过玉莲汤
宋祁（宋代）

平日宫中赐浴时，玉莲香目湧华漪。
锦凫绣雁今安在，汩汩馀汤自入池。
广州王园寺伏日即事寄北中亲友
刘言史（唐代）

南越逢初伏，东林度一朝。曲池煎畏景，高阁绝微飙。

竹簟移先洒，蒲葵破复摇。地偏毛瘴近，山毒火威饶。

裛汗絺如濯，亲床枕并烧。坠枝伤翠羽，萎叶惜红蕉。

且困流金炽，难成独酌谣。望霖窥润础，思吹候生条。

旅恨生乌浒，乡心系洛桥。谁怜在炎客，一夕壮容销。
城上新亭
刘攽（宋代）

野芳乔木共回环，步到西城五里间。值有丛祠休足力，就为幽境慰心颜。

鸥声远水连晴日，刹影高台似浅山。胜事本来容易集，可怜人自不能閒。
偈颂一百二十三首 其五十四
释普度（宋代）

长一线，一线长。眼闻耳见，不用商量。流水断桥梅破萼，枝南枝北一般春。
赠张汉冲先生村居
张端亮（清代）

白发先朝客，丹丘处士家。修筠屯古翠，浅水籀回沙。

箧启留侯帙，帆收客使槎。一从高卧稳，梦老亦松霞。
同张参军喜李尚书寄新琴
司空曙（唐代）

新琴传凤凰，晴景称高张。白玉连徽净，朱丝系爪长。

轻埃随拂连，杂籁满铿锵。暗想山泉合，如亲兰蕙芳。

正声消郑卫，古状掩笙簧。远识贤人意，清风愿激扬。
兴济口占题壁
刘传任（清代）

历碌邮程簿笨车，秋风萧瑟日西斜。故园小住浑如客，旅舍重经便似家。

怕遇亲朋谈仕宦，且听父老话桑麻。回头百里高城路，已隔徒骇水一涯。
琐窗寒 初夏同葑田松泉过深柳草堂
厉鹗（清代）

户小关云，城高缒碧，嫩阴摇瓦。何年种柳，正忆汉南游冶。

想依依、香绵褪时，绣鸳不到閒庭榭。付馀花倦蝶，桥痕帘影，伴人情话。

疏野。连渔汊，听笛弄沧浪，悄然歌罢。离踪似寄，顿冷故溪吟社。

笑输他、桃根渡头，载来翠峰偏淡写。看篱根、艇子萦回，任取浮萍惹。
曲江亭晚望
白居易（唐代）

曲江岸北凭栏干，水面阴生日脚残。尘路行多绿袍故，

风亭立久白须寒。诗成暗著闲心记，山好遥偷病眼看。

不被马前提省印，何人信道是郎官。
王华侨卿所居甚隘而看山亭依浮图之址卓然孤
姜特立（宋代）

吾怜廛市人，偪仄烟火隘。
六月围炎蒸，引吭思大噫。
谁知蜂螘聚，却蹑鲸鳌背。
近山罗前檐，远岫落天外。
浮图卓孤标，如大舶航海。
蓬莱与方丈，便觉咫尺在。
酒酣挥八极，醉眼聊一快。
更须约安期，万里弄澎湃。
送宋常丞知阆州
魏了翁（宋代）

十年痼丘壑，厌食青山薇。
不作时世妆，短褐怀明玑。
出门歌一曲，听者魂为飞。
方骑将军马，旋闯师氏闱。
清名满双宇，宥画裨枢机。
便面障俗尘，不肯缁素衣。
一朝典仪蕞，云步方峨巍。
雇怀锦屏胜，见谓天下稀。
彤幨下青冥，骢马黄金{左革右岂}。
假道淛以东，袖有四明归。
我来今二年，几度与客违。
各位偶君似，临分重依依。
风节耐岁晚，富贵倏晨晞。
相期久无看，努力踵前微。
棋墅风生为参戎陈启明作
梁元柱（明代）

何来蠢动扰荒要，飞将龙旗下绛霄。夜月三军严细柳，雄风一矢贯双雕。

敦诗豫有擒王略，挟纩宁无背水骄。岭外殊勋铜柱在，图麟肯让霍嫖姚。
训世孝弟诗十一首
邵雍（宋代）

每日清晨一炷香，谢天谢地谢三光。
所求处处田禾热，惟愿人人寿命长。
国有贤臣安社稷，家无逆子恼爹娘。
四方平静干戈息，我若贫时也不妨。
秋怀 其三
丘逢甲（清代）

策策西风吹晚凉，惊秋人共雁南翔。海山缥缈半烟雾，泽国萧条初雨霜。

谁许半千论古阵，且逢重九醉他乡。莫嗟欲济无舟楫，待起鼋鼍与架梁。
除夕再叠喜雪韵奉酬边光禄邓司训
湛若水（明代）

得雪啸歌异晓昏，千家茅屋尽温温。且将稔岁占三●，会见全功收一原。

位育共瞻今圣主，直清犹愧此●存。引年未遂归山计，那有涓埃报主恩。
送希甫使蜀
孔武仲（宋代）

汉节西南出，征鞍万里赊。
清朝早敭历，远使更光华。
山壮蚕丛国。云深杜宇家。
暂宣宽大诏，恩信及天涯。
句
罗克开（宋代）

抚摩二字圭三复，公直一心衡不欺。
熊使君次韵见属次韵答之
汪藻（宋代）

蛮县三年喜及瓜，归欤春思自无涯。朝阳岩上无残雪，庆朔堂前已乱花。

归到儿曹应借问，为言颠发未全华。仲宣正得依投处，万里心安即是家。
含韵斋玉兰花 其二
弘历（清代）

韵入纱棂绮思清，焚香瀹茗待閒评。蜂衙蝶阵相忘处，不数仙人白玉京。
苻坚之苻从竹者载赓呈似
方岳（宋代）

天与西头扫泽苻，飞英亦暗合孙吴。
冰肌起粟秋云母，水骨浮孙立雪姑。
竹丈夫哉能崛强，梅兄弟者亦清癯。
一蓑谁傍篷笼宿，画出寒江独钓图。
最高楼
周之琦（清代）

微吟罢，我亦去钱唐。宦海路茫茫。春寒容易吴蚕死，秋风依旧越禽忙。

酒鳞边，灯影背，细思量。

且莫说、长安萝补屋。更莫忆、长沙人倚玉。尘世事、总堪伤。

孤衾不暖残年梦，征衣空叠旧时香。算前途，须忍泪，过潇湘。